b'\n_START_ARTICLE_\nNUTS\n_START_PARAGRAPH_\nNUTS (pranc. Nomenclature des Unit\xc3\xa9s Territoriales Statistiques, Teritorini\xc5\xb3 statistini\xc5\xb3 vienet\xc5\xb3 nomenklat\xc5\xabra)\xc2\xa0\xe2\x80\x93 Europos S\xc4\x85jungoje galiojanti unifikuota teritorij\xc5\xb3 skirstymo \xc4\xaf regionus sistema, prad\xc4\x97ta taikyti 1972\xc2\xa0m., siekiant tur\xc4\x97ti vien\xc4\x85 ai\xc5\xa1ki\xc4\x85 Europos S\xc4\x85jungos teritorijos padalijimo sistem\xc4\x85, kad Bendrija gal\xc4\x97t\xc5\xb3 naudoti ir palyginti region\xc5\xb3 statistik\xc4\x85.\n_START_SECTION_\nTeisinis pagrindas\n_START_PARAGRAPH_\nEuropos Bendrij\xc5\xb3 statistikos valdybai Eurostat reikalaujant ir siekiant suteikti NUTS teisin\xc4\xaf status\xc4\x85, 2000\xc2\xa0m. pavasar\xc4\xaf buvo prad\xc4\x97tas rengti naujas reglamentas. NUTS reglamentas buvo patvirtintas 2003\xc2\xa0m. gegu\xc5\xbe\xc4\x97s m\xc4\x97n. Europos Parlamento ir Tarybos Reglamentu (EB) Nr. 1059/2003, galiojan\xc4\x8diu nuo 2003\xc2\xa0m. liepos 1 d. sukurta teisin\xc4\x97 region\xc5\xb3 klasifikavimo sistema, kad Bendrijoje b\xc5\xabt\xc5\xb3 galima rinkti, rengti ir platinti suderint\xc4\x85 regionin\xc4\x99 statistik\xc4\x85. NUTS buvo prapl\xc4\x97sta 2004\xc2\xa0m. \xc4\xafstojus 10 nauj\xc5\xb3 nari\xc5\xb3 ir 2007\xc2\xa0m., prie Europos S\xc4\x85jungos prisijungus Bulgarijai ir Rumunijai. Sistema taikoma visai Europos ekonominei erdvei (EFTA), kuri apima 27 Europos S\xc4\x85jungos \xc5\xa1alis, taip pat \xc4\xaf j\xc4\x85 \xc4\xafeina Islandija, Lichten\xc5\xa1teinas, Norvegija ir \xc5\xa0veicarija. Statistiniam palyginimui NUTS kodai suteikti ir kitoms valstyb\xc4\x97ms, kurios juos pradeda naudoti ir pa\xc4\x8dios.\n_START_SECTION_\nStrukt\xc5\xabra\n_START_PARAGRAPH_\nPagal NUTS klasifikacij\xc4\x85 Pirmame lygmenyje visos valstyb\xc4\x97s nar\xc4\x97s padalintos \xc4\xaf sveik\xc4\x85 region\xc5\xb3 skai\xc4\x8di\xc5\xb3. Kiekvienas regionas padalintas \xc4\xaf NUTS 2 lygio regionus, o \xc5\xa1ie \xc4\xaf NUTS 3 lygio regionus. I\xc5\xa1 prad\xc5\xbei\xc5\xb3 NUTS klasifikacij\xc4\x85 sudar\xc4\x97 tik \xc5\xa1ie trys region\xc5\xb3 lygiai, v\xc4\x97liau buvo \xc4\xafvesti dar du, skirti pa\xc5\xbeym\xc4\x97ti ma\xc5\xbeesni\xc5\xb3 teritorij\xc5\xb3 kodams. Ta\xc4\x8diau, atsi\xc5\xbevelgdama \xc4\xaf vis did\xc4\x97jant\xc4\xaf informacijos poreik\xc4\xaf vietose, Komisija sudar\xc4\x97 nauj\xc4\x85 tarpregionin\xc4\x99 informacijos sistem\xc4\x85, pirmiausiai suklasifikuodama Bendrijos vietos administracinius vienetus LAU angl. Local Administrative Units \xe2\x80\x93Vietiniai administraciniai vienetai. \xc5\xa0i sistema suderinta su NUTS ir atitinka anks\xc4\x8diau vartotus NUTS IV ir NUTS V. LAU lygiai nustatyti pagal NUTS principus, paskutinis ir ma\xc5\xbeiausias LAU 2 lygis pastovus visose valstyb\xc4\x97se nar\xc4\x97se, paprastai j\xc4\xaf atitinka \xe2\x80\x9esavivaldyb\xc4\x97s\xe2\x80\x9c arba \xe2\x80\x9ebendruomen\xc4\x97s\xe2\x80\x9c s\xc4\x85voka. LAU sistema naudojama valstybi\xc5\xb3 vidaus statistikoje.\n_START_SECTION_\nKod\xc5\xb3 sistema\n_START_PARAGRAPH_\nNUTS kodas susideda i\xc5\xa1 dviej\xc5\xb3 raid\xc5\xbei\xc5\xb3, \xc5\xbeymin\xc4\x8di\xc5\xb3 valstyb\xc4\x99 pagal standarto ISO 3166-1 alpha-2 kod\xc4\x85 (i\xc5\xa1imtis Did\xc5\xbeioji Britanija, kurios kodas GB pakeistas \xc4\xaf UK). Antr\xc4\x85j\xc4\x85 kodo dal\xc4\xaf sudaro skaitmenys nuo 0 iki 9, \xc5\xbeymintys region\xc4\x85 ir regiono subregion\xc4\x85. Jeigu region\xc5\xb3 yra daugiau, prie indekso pridedamos raid\xc4\x97s ab\xc4\x97c\xc4\x97l\xc4\x97s tvarka. Tik JAV, Kanada ir Australija savo valstijas ir provincijas \xc5\xbeymi atskirai.'